b"\n_START_ARTICLE_\nMiguel Torres\n_START_SECTION_\nHist\xc3\xb2ria[cal\xc2\xa0citaci\xc3\xb3]\n_START_PARAGRAPH_\nLa fam\xc3\xadlia Torres es va establir al Pened\xc3\xa8s fa m\xc3\xa9s de tres segles. Jaume Torres i Vendrell va ser qui va iniciar l'expansi\xc3\xb3. El 1855 havia emigrat a Cuba i va fer una fortuna gr\xc3\xa0cies a la pr\xc3\xb2spera ind\xc3\xbastria petroliera i al comer\xc3\xa7 mar\xc3\xadtim. El 1870 va tornar a la seva terra convertit en un home ric, es va associar amb el seu germ\xc3\xa0 viticultor i van fundar l'empresa el mateix any a Vilafranca del Pened\xc3\xa8s. Una de les idees de Jaume Torres va ser la construcci\xc3\xb3 d'una b\xc3\xb3ta de vi de 600.000 l, la m\xc3\xa9s gran del m\xc3\xb3n. _NEWLINE_A principis del segle XX Joan Torres i Casals va comen\xc3\xa7ar a elaborar brandi envellit amb roure del Llemos\xc3\xad._NEWLINE_Durant la guerra civil espanyola el celler va ser bombardejat. Tot va quedar en ru\xc3\xafnes, inclosa l'enorme b\xc3\xb3ta. Miquel Torres Carb\xc3\xb3, pertanyent a la tercera generaci\xc3\xb3 de la saga familiar, va reconstruir el 1940 el celler i va engegar el negoci. Va interrompre la venda de vi a orri per passar a comercialitzar-lo en ampolles etiquetades. En l'any de la reconstrucci\xc3\xb3, Miquel Torres al costat de la seva esposa van creuar l'Atl\xc3\xa0ntic i es van disposar a vendre els seus vins, visitant restaurants i insistint que els amos tastessin els seus vins. Per aquella \xc3\xa8poca es van introduir les marques Sangre de Toro, Vi\xc3\xb1a Sol i Corones. _NEWLINE_Amb la mort el 1991 de Miquel Torres, el celler va passar a mans del seu fill Miguel A. Torres Riera, actual President i Conseller delegat de l'empresa._NEWLINE_El 1966 es van comen\xc3\xa7ar a plantar ceps importats: al principi chardonnay i cabernet sauvignon i, despr\xc3\xa9s, merlot, pinot noir, riesling i gew\xc3\xbcrztraminer. _NEWLINE_Des de 1975 Bodegas Torres ha practicat la viticultura ecol\xc3\xb2gica. D'altra banda, al llarg de la seva hist\xc3\xb2ria, Torres va aportar dos canvis particularment importants a l'enologia: l'\xc3\xbas de la fermentaci\xc3\xb3 a temperatures controlades i la maduraci\xc3\xb3 del vi en petites b\xc3\xb3tes de roure durant un per\xc3\xadode curosament limitat, com ha estat pr\xc3\xa0ctica habitual a Bordeus. _NEWLINE_El 1966 Miguel A. Torres Riera es va casar amb Waltraud Maczassek, artista alemanya que col\xc2\xb7labora en la venda dels vins Torres a Alemanya. El riesling que comercialitza duu el nom Waltraud en honor seu. _NEWLINE_El 1979 van obrir un celler a Curic\xc3\xb3, a la Vall Central de Xile, i quatre anys m\xc3\xa9s tard a la vall de Sonoma, a Calif\xc3\xb2rnia. Actualment l'empresa catalana exporta a m\xc3\xa9s de 140 pa\xc3\xafsos."